R5dwMg/zh-wiki-yue-long huggingface dataset:
佢原本係間業餘無綫電行，叫CQ Hudson，後來逐步轉型出電腦軟件。其後佢再改為開發電子遊戲軟件，代表作有炸彈人系列、高橋名人之冒險島系列等等。另外Hudson Soft喺1980至90年代亦曾經同NEC Home Electronics開發電子遊戲機。
2001年Konami開始收購Hudson Soft股權，2005年Hudson Soft已經成為Konami附屬企業。2011年Konami得到Hudson Soft全部股權之後，2012年3月1號Hudson Soft被姊妹企業Konami Digital Entertainment吞併，而Hudson呢個名亦喺2013年完結之後被放棄。
一九八六年成立，原本叫善終服務會，至初只不過律敦治療養院一間房。一九九二年，開咗香港首間寧養中心，即白普理寧養中心，一九九五年，轉咗畀醫院管理局，善終帶入公家醫療。一九九七年，開咗譚雅士杜佩珍安家舍，喺長沙灣麗閣邨。
出生於俄羅斯堪察加半島嘅Artem Ansheles，2016年喺香港投身ViuTV發展，2018年喺世界盃期間返咗祖家，而且帶住三個香港女仔返佢「鄉下」俄羅斯。呢個節目就係介紹佢點樣充當伴遊，帶同另外三個人生路不熟嘅節目主持，介紹返當地三個城市嘅特色，期間加插各個主持同埋Artem Ansheles媽媽嘅生活片段，比起一般旅遊節目多咗現實生活上嘅互動。
香港民主派初選大搜捕，係指2021年1月6號，香港2020年立法會選舉民主派初選參與者被香港警務處國家安全處以《港版國安法》入面嘅「顛覆國家政權罪」嘅大規模搜捕而引起嘅事件，事件引起香港本地同國際社會廣泛爭議。
亞庇喺婆羅洲北部，面向南中國海。西面有出名嘅東姑阿都拉曼公園，東面有馬來西亞最高嘅京那巴魯山，呢座山係亞庇馬來語個名嘅來源。人口大約452,058人，如果涵蓋兵南邦區，成個都會人口會大約有628,725人。
亞庇係馬來西亞沙巴州第三個首府。亞庇喺馬拉話有「火」嘅意思，亞庇曾經多次俾火神光顧，所以叫做火之都市。哥打馬來語係都市咁解，而京那巴魯就係神山嘅意思。因為中文「亞庇」係客家人嘅讀音同馬來文Api係同音，所以沙巴人都將KK叫成亞庇。
亞庇市係大馬最重要嘅商業中心之一，周圍嘅城鎮都將種嘅嘢運來經銷，距離亞庇三十分鐘車程嘅亞庇工業園，1994年成立，係現今政府大力推介嘅工業中心。亞庇經濟發展好快，有唔少外國人來做生意，喺2008年已經有兩萬五千中國人去到亞庇做生意。
香港泳灘，講香港嘅泳灘，專門為康樂而設嘅沙灘。香港海岸曲折，沙灘甚多，但唔係個個都係泳灘。香港政府有法定泳灘，今下按香港法例第一百三十二章，公眾衞生及市政條例而定，名單寫喺附表四。香港有少量泳灘，唔喺法定裏便。
新界有三星灣泳灘、下長沙泳灘、上長沙泳灘、加多利灣泳灘、汀九灣泳灘、更生灣泳灘、貝澳泳灘、近水灣泳灘、長洲東灣泳灘、青山灣泳灘、洪聖爺灣泳灘、海美灣泳灘、馬灣東灣泳灘、清水灣第一灣泳灘、清水灣第二灣泳灘、釣魚灣泳灘、黃金泳灘、塘福泳灘、廈門灣泳灘、新咖啡灣泳灘、銀線灣泳灘、銀礦灣泳灘、蝴蝶灣泳灘、橋咀泳灘、舊咖啡灣泳灘、雙仙灣泳灘、麗都灣泳灘、蘆鬚城泳灘、觀音灣泳灘。
佢喺2014年12月28號嘅凌晨兩點半，即係UTC+8時間嘅下晝三點半，喺美國俄亥俄州沃倫縣黎巴嫩市跳出公路，喺71號州際公路上面畀半掛車撞死。佢亦都喺較早前喺社交網站Tumblr嗰度寫低咗遺書，校好喺佢自殺之後出街。
佢喺遺書裏面講，佢由四歲開始就覺得佢其實係女仔，不過困住咗喺男身度。而佢當時重未知道有「跨性別」呢個詞語，更加唔知道可以跨性別，所以就繼續用男仔嘅身份。佢14歲嘅時候知道有跨性別，就好開心，於是就同佢阿媽講佢嘅諗法。
但係，佢阿媽極之唔滿意呢個諗法，就送咗佢去啲佢唔想去嘅「心理輔導」，因為嗰啲心理輔導淨係識得貶低佢跨性別嘅身份。之後，佢就開始憎佢父母，亦喺學校裏「出櫃」，話畀人知佢鍾意男仔。佢嘅同學接受到佢嘅性取向，但係佢阿爸阿媽好嬲，話噉做會唱衰佢哋。
喺2014年12月30號，有人喺change.org向佢阿媽寫咗一封請願信，請求佢阿媽喺佢墓碑上面用佢揀嘅女仔名「列拿」，而唔係父母幫佢揀嘅男仔名「左書亞」。呢封請願信喺2015年1月1號已經有五萬人簽名，喺兩日之後已經有七萬五千人簽名。
周蜜係中國大陸同香港女子羽毛球員，廣西南寧出世，細個入選中國國家羽毛球隊，1996年開始參加國際賽，2005年退役，2006年加入香港羽毛球隊，2010年因為捲入禁藥風波，被罰停賽兩年，之後都無再參賽。
戴月，本名戴玉霖，係香港女演員同Youtuber，亦係前網上影片團隊Bomba嘅成員。佢喺2018年8月曾經報考北京中央戲劇學院讀短期課程，非本科生。佢喺2019年頭一次喺電視演出，參演ViuTV劇集《黑市》。
傳道者表現好多消極同沉悶嘅思想。不過聖經裏面有噉嘅一卷書，足見聖經有廣泛嘅內容，甚至可以容納消極同懷疑嘅思想。好多人喺呢卷書睇見自己嘅面目，因而得到啟發同安慰，而且發現喺同一本聖經中充滿從上帝而來嘅盼望，呢個盼望使人生有更有意義。
李伯華意外認識咗老闆宋爺爺個孫女宋天麗，天麗中意咗伯華但又隱瞞自己身分。天麗個後母細姐同何廠長有路，何廠長想撮合自己個仔湯美同天麗結婚。湯美用計令伯華知道天麗身分，於是伯華同天麗分手。宋爺爺得知細姐同何廠長有路，將佢兩個趕走，重成全伯華同天麗。
呢場戰役係以少勝多嘅有名戰例，由金太祖完顏旻帶住3700人嘅女真兵，擊敗約7000人到10萬人嘅遼國軍隊，經過呢場戰役，女真實力大增，成爲威脅遼國嘅勢力，奠定之後金國嘅基礎。所以金國立國後，喺出河店一帶設立肇州，「肇」嘅意思係「開始、興起」，話呢個地方「肇基王績」「祖宗肇興」。
女真嘅前身係隋唐時嘅黑水靺鞨，係個位於松嫩平原嘅漁獵氏族社會，唐末五代時開始稱爲女真，畀渤海國統治。契丹人建立遼國後，神冊三年，耶律億東征，遞年攻滅渤海國。遼國爲咗統治，將實力比較強嘅女真部族搬到而家遼寧遼陽以南地方，編入戶籍直接畀遼國控制，呢部分嘅女真人稱爲「熟女真」，至於留喺當地冇搬到嘅稱爲「生女真」。
生女真有好多個部落，其中有個大嘅叫做完顏部，11世紀中期，完顏部變強，其他部族歸附佢，11世紀末時完顏部已經統一黑龍江、烏蘇里江流域咁大笪地區。12世紀時，完顏阿骨打成爲完顏部酋長，佢性格暴烈、武藝高強，佢好不滿遼國統治，想起兵反抗。
散場後，天祚帝對樞密使蕭奉先話，阿骨打咁唔聽話，抵殺。但係蕭奉先覺得阿骨打冇大錯，來得頭魚宴講明佢有畀面，殺咗佢會令其他酋長不滿，反而唔好，何況佢真係有野心，個部落又點會成氣候，而且阿骨打啲細佬個個武藝高強，與其殺佢，不如攏絡佢。
阿骨打返咗去後，決心起兵反遼。第二年，佢繼承父位做酋長，又聽到當今遼主點樣疏於朝政，於是召集啲人反遼，又打造武器、建立城堡。因爲有兩個氏族唔甘心畀佢兼併，去遼國政府篤佢背脊，於是遼國當局兩次派人查佢，佢都應付過去。
耶律延禧越來越怕佢，最後調集重兵，隨時應對阿骨打造反。於是阿骨打決定先發制人，攻打寧江州，由於遼帝大意、防範鬆馳，結果畀阿骨打贏咗寧江州之役。攻落咗重鎭寧江州後，又攻取廖晦、淶流、混同江行宮、皇后店。
阿骨打於是去打佢。當時未到鴨子河，嗰晩阿骨打瞓覺時，話好似有咩嘢搖咗佢三下頭，佢趷起身醒，話神明畀咗警示佢。於是漏夜擊鼓點着火把行軍。黎明時分抵達河邊，遼兵喺度破壞江面啲冰，想阻止阿骨打過江，於是阿骨打派精兵擊退破壞江冰嘅對方，之後3700人嘅女真兵過江，上岸時，得番三分一嘅女真兵。
之後，喺斡論濼，女真兵襲擊遼軍，遼軍死傷慘重，女真獲得大筆戰利品。於是阿骨打將戰利品分賜畀下屬，大開筵席來慶祝。之後啲部族歸降阿骨打，兵力充足，達過萬人。之後嘅戰爭中，斡魯古殺咗蕭撻不也，攻取賓州、祥州、咸州。
HKmap.live係一個網上地圖服務，用香港地圖方式即時顯示香港示威，同警察清場情況，令人知道暴力「危險」。2019年香港反修例運動期間開始運作，收集電視、網上即時消息，將水炮車行蹤、催淚彈攻擊、兩派人數各種即時內容如實反映。
雖然未提供未來警察部署，不過Apple去中國大陸賣新iPhone前後，高層公開「親中」言論，要將程序刪走。中國外交壓力未成功影響Google，Google Play商店重有，Android無須「root機」重用得，而且網頁版重有。
另外，添曲重話「技術上用法有善惡之分」，稱原本程序內容只係一種「良心」表達，但係佢最終接受「惡意作為針對個別警官實施暴力行為」既陰謀論。佢相信有「犯法可能性」所以要預防性下架，用App Store準則講就係「禁止對個人造成傷害」，佢強調而家係保護「用戶安全」。
2019年10月15號官網內，Admin發聲明話佢冇開「Facebook」，小心有機心人士造假欺騙香港人，小心「山寨網站」。佢叫人小心自己個人資料，咪亂同陌生人「講心事」，強調而家站方只有Telegram同Twitter。
1986年，一連串嘅新聞報道令到史堤芬夫婦同馬華夫婦驚覺香港原來有唔少嘅少女面對意外懷孕，驅使佢哋成立「母親的抉擇」。雖然幾位創辦人啱啱先至成家立室，又缺乏資源，但係佢哋依然堅持進行呢個計劃。於是喺1987年，憑住一股服務他人嘅熱誠同對香港嘅愛，以及社區唔同人士嘅支持，佢哋創辦咗「母親的抉擇」。
為少女提供唔帶批判嘅支援以及關愛同支持，畀佢能夠作出一個深思熟慮嘅決定。為決定成為母親嘅少女孩子辨別佢哋身邊重要嘅支持者、促進同儕間嘅支持，並提供佢哋所需要嘅培訓同其他資源，畀佢哋做好成為家長嘅準備。
招募合適嘅寄養家庭，為佢哋作好準備，支援佢哋為細路提供關愛嘅短暫照顧。為細路提供短暫照顧係一個極具挑戰但又充滿喜悅嘅經驗。透過謹慎評估、配對同持續培訓支援，承諾同寄養家庭攜手同行，經歷過程中嘅每個階段。
老豆卡羅爾本身並唔中意伊莉娜，所以佢響1925年同二奶Magda Lupescu私奔，兼且放棄王位繼承權，米海王子升為王儲。1927年7月20號，阿爺費迪南一世過身，當時只有5歲嘅米海登基做國王，成為當時歐洲最後生嘅國王。
由於佢太細個並冇處理政事嘅能力，所以由阿叔尼古拉王子、大主教米龍同大法官Gheorghe Buzdugan攝政。直至1930年6月，由於當時羅馬尼亞面臨大蕭條，啲政客要求卡羅爾返羅馬尼亞，於是發動政變令米海退位做王儲，卡羅爾返嚟做國王。
1940年9月，卡羅爾二世因為羅馬尼亞畀人搶走好多領土而畀新上任、親法西斯嘅軍人總理伊昂·安東尼斯古迫住落台，年僅18歲嘅米海被迫再次登基。雖然佢擁有一切國王嘅權利，亦係軍隊名義上嘅最高領導人，但佢只係安東內斯庫嘅傀儡。
1944年，二戰局勢已經開始對軸心國不利，但當時由安東尼斯古控制嘅羅馬尼亞依然冇退出嘅意思。蘇聯已經兵臨城下，仲就快打到首都。米海被迫發動政變，下令拉咗安東尼斯古，任命新總理彼得魯·格羅查。羅馬尼亞隨即宣佈加入同盟國，脫離軸心國，同蘇聯簽停戰協議，羅馬尼亞承認自己係畀蘇聯「打低」，蘇聯於是入城控制羅馬尼亞。
響二戰玩完後，逼於政治壓力，米海並冇親政嘅機會，當時政府由總理彼得魯·格羅查控制。好快，全國就畀羅馬尼亞共產黨控制，佢再次做傀儡。響1945年去到1946年，米海試過用唔簽由格羅查提交嘅法令嚟反抗格羅查、要求格羅查辭職走人等等，但呢啲招數成效唔大，佢最終放棄反抗。
1947年12月30號，原本仲籌備緊慶祝新年嘅米海一世畀格羅查帶到由共產黨控制嘅伊利沙伯城堡，發現城堡外面俾共產黨軍隊包圍。國王畀一人持槍要脅、加上等唔到忠於佢嘅羅馬尼亞軍支援下，被迫簽署一份由共產黨預先準備好嘅退位文書。
米海一世對於自己被迫退位嘅細節嘅講法隨住時間而有所變化。響50年代至70年代，佢話見到響宮殿周圍有好多人攞槍，又話格羅查試圖以某種方式去補償佢嘅退位，指出如果佢唔應承，唔單些佢條命保唔住，仲可能令到好多人被共產黨政權拉、引發內戰。
跟據英國外交、聯邦及發展事務部響2005年嘅解密文件，當時國王響羅馬尼亞嘅資產係50萬瑞士法郎。而跟據格羅查同蘇聯領導人史太林之間嘅秘密談話，話米海響退位前無耐得到共產黨畀佢嘅50萬瑞士法郎。米海一世並唔承認，話共產黨唔畀自己帶走響羅馬尼亞嘅資產，除咗四架車之外。
米海被迫流亡。響1948年3月，米海話呢次退位係非法，認為自己仲係羅馬尼亞合法嘅國王。佢先後流亡意大利佛羅倫斯、瑞士洛桑、英國漢普郡，最後響1956年同老婆定居響瑞士韋爾蘇瓦。佢先後做過農民、飛行員、生意人同證券經紀人。
2017年12月5號，米海一世響細女嘅倍伴下過身，終年96歲。佢嘅遺體由羅馬尼亞政府以軍機運返國家，以國葬儀式落葬。佢嘅國葬儀式係羅馬尼亞最大嘅葬禮之一，好多其他國家嘅元首亦有出席。羅馬尼亞總統克勞斯·約翰尼斯讚米海一世係「為羅馬尼亞歷史書寫咗一燦爛篇章，值得人民去多謝」。
米海唔應承，因為咁樣會違反羅馬尼亞憲法。結果，佢哋響冇受到天主教會豁免嘅情況下結婚，仲要係照東正教儀式去搞，自然呢次婚姻冇被天主教會承認。後嚟兩公婆響摩納哥聖查理斯羅馬天主教堂照天主教儀式結多次婚，符合返天主教規。
𢖥摩生活又叫慢呑呑生活、慢活，係一種社會行為同趨勢，佢叫人暫時放低呢個追求物質嘅世界，過返一啲簡簡單單嘅生活，令到生活上面嘅壓力、煩惱都少啲，人都有活力啲。佢強調要喺日常生活入喕做到work life balance，而唔係淨係為咗要錢、名利呢啲嘢。
天耀路係香港新界西天水圍南面一條主要路，南面係天水圍站、屏廈路同天福路路口，北面係天湖路，佢東面係天耀邨，全長約0.53公里，大概1991年通車，同年12月13號畀名，係天水圍新市鎮其中一條早期道路。
香港戲劇協會喺1984年成立，係香港戲劇團體同戲劇工作者嘅聯合大會，宗旨係團結香港戲劇界，推動戲劇運動，反映同表達香港戲劇發展嘅意見同促進香港戲劇界對外嘅交流同觀摩，並為香港唔同層面嘅觀眾、戲劇愛好者同劇場專業工作者舉辦唔同形式嘅戲劇活動。
澳洲虎航係星架坡虎航公司嘅附屬公司。2007年2月9號，星架坡嘅虎航總公司宣佈想喺澳洲成立一間專營國內線嘅航空公司。嗰年3月16號，虎航攞到咗澳洲當局嘅批准，即日就成立咗澳洲虎航。11月23號飛第一班機。
審訊嗰陣，案件受到廣泛報道。青山醫院法醫精神科部門主管蕭慧敏，同埋精神科醫生何美怡，都喺作供嘅時候，話張祺忠喺案發嘅時候患有抑鬱。其中何美怡更指張患有嚴重抑鬱症，而且佢嘅精神狀況自2013年起已轉差，2018年情況更嚴重。
另外，雖然張祺忠作供嗰陣對老婆生前嘅性格有正面評價，但係案件其他證人都話陳慧文唔易相處。其中陳慧文嘅細妹，就話死者經常對自己老公指指點點，有作供嘅偉倫堂宿舍職員稱呼死者做「天拿水」，形容如果有人逆佢意，佢會「一撻就着」。
廣東省立中山圖書館係中國廣東省廣州市嘅一間圖書館，有三間分館。呢間圖書館喺1912年成立。呢間圖書館重係廣東省級綜合性公共圖書館、中國國家一級圖書館，又係中國文化信息資源分享工程廣東省分中心、廣東省古籍保護中心、中國全國圖書館聯合編目中 心廣東省分中心嘅所在地。
呢間嘢喺成立之前係明朝嗰時嘅南園，後嚟變咗清朝嗰時嘅廣雅書局嘅圖書大樓，而抗風軒就係孫中山早年搞革命活動嘅秘密據點。到咗民國元年先至開辦咗間圖書館響呢度，嗰時最初嘅名係「廣東省立圖書館」。到咗民國九年，梁鼎芬後人按佢哋嘅遺願，將600幾櫃㔷埋咗嘅20000幾冊書冚唪唥捐咗畀廣東省圖書館，嗰時重係省圖收到嘅第一批私人捐嘅圖書，而數量差唔多嗰時省館㔷埋咗嘅書總量嘅兩倍。
到咗民國十六年，嗰時住喺美國、加拿大、墨西哥、古巴等地嘅華僑為咗記得孫中山先至出錢起咗「廣州市中山圖書館」，甚至喺民國廿二年嗰時起好。到咗中華人民共和國成立咗之後嘅6年，廣東省立圖書館同廣州市中山圖書館合併咗而改名做而家嘅廣東省立中山圖書館。
自律一字，至早見於左傳，哀公十六年咁寫，「夏、四月、己丑、孔丘卒。公誄之曰、旻天不弔、不憖遺一老。俾屏余一人以在位、煢煢余在疚。嗚呼哀哉。尼父、無自律。子贛曰、君其不沒於魯乎。夫子之言曰、禮失則昏、名失則愆、失志為昏、失所為愆。
2011年，有越嚟越多南韓人嚟咗番禺做打工生意，南韓領事金鄭環專程嚟咗廣州，重向政府申請搞南韓人國際學校而解決喺廣州做嘢啲南韓人嘅仔女冇書讀嘅問題，結果俾教育部喺2013年7月24號同意咗。2013年9月，學校正式開課。
校服係學校規定畀學生着嘅制服，校服有校徽嘅，每間學校嘅規矩都唔同，有啲學校規定女仔條裙要遮住大髀，有啲學校規定要着黑皮鞋，有啲學校係冇校服嘅，即係冇限住啲學生着乜嘢。有啲學校有分冬季校服同夏季校服，學生要去學校或者去校服舖訂，要畀錢。
喺中國大陸，中小學着校服嘅規定都唔一樣，但都以運動服為主。喺小學，部分學校要求凈限禮拜一着，亦有相當一部分學校限制禮拜一到五着。而初中、高中、中專、技校都係有規定要求禮拜一到五着校服。亦有部分沿海城市啲學校會另外派發禮儀服或制服。
重有啲正式場合，少先隊員會被規定要佩戴紅領巾或少先隊徽。得好少學校規定要求着校鞋返學。由於冇規定話指定場合要着邊種校服，所以好多時喺體育堂出現學生着禮儀服上堂或隆重儀式場合出現學生着運動服開會嘅情況。
中國大陸之所以會揀運動服做校服，係因為喺1993年，中華人民共和國教育委員會出咗《城市中小學生統一著裝》份文件，嗰時雖然中國大陸嘅服裝業比較多，但由於人工比較少，加上嗰時啲禮儀服成本比較貴，而且運動服造價比較平，所以中國教委揀咗運動服做校服，目的係消除鬥名牌同減輕經濟負擔。
香港嘅校服偏向西式，夏季校服，男生多數都係短袖恤衫、西褲、白襪、皮鞋，小學係短西褲，中學係長西褲。女生嘅款式比較多，大部分學校嘅校服係八幅裙，亦有啲學校嘅校服係水手衫、恤衫、西裙、旗袍等。運動校服通常都係男女生同款，亦有學校根據屬社分做唔同顏色。
冬季校服，男生多數係長袖恤衫、長絨西褲，有部分名校小學係短絨西褲、長襪，加上V領冷衫或V領單排扣紐冷衫或校褸，多數學校都要打呔。90年代之前嘅校褸多數都係西裝式褸，而家呢款校褸已經好少見，逐漸以風褸式嘅多功能校褸取代。
「票債票償」運動，係2011年一場由黃毓民領導下，人民力量發起嘅政治運動，佢哋針對溫和民主派嘅民主黨、民協喺2010年就香港2012年政改方案投贊成票，要喺第4屆香港區議會選舉入面向民主黨、民協、民主動力、以民建聯為首嘅親中陣營狙擊，將佢哋拉落馬。
呢個狙擊溫和民主派嘅運動，喺黃毓民仍然未退出社民連嘅時候就已經醞釀。當時，黃毓民、蕭若元等主張狙擊溫和泛民陣營，但同社民連黨內唔少其他人有意見分歧。之後以黃毓民為首嘅一批社民連成員就退黨，另立人民力量進行呢次行動。
「票債票償」亦成為咗佢哋喺呢次選舉嘅主要口號之一，但除咗針對民主黨之外，佢哋亦有一啲成員同一年前反對政改方案嘅社民連同公民黨直接競爭。面對呢次行動，當時有傳言話係中共背後策劃，對部分泛民主派人士進行𠝹票，但呢個說法並無得到證實。
博洛尼亞係喺公元前534年建立，當時係叫Felsina，以牧羊業為主。公元前四世紀個城俾高盧帝國佔領咗，重改咗個名做Bononia。當時已經有二千個拉丁裔家庭住喺呢個城。至到公元前88年，佢已經係一個大城市。
武田信玄係日本戰國時代甲斐國嘅大名。佢阿爸係武田信虎，阿媽係大井信達嘅女大井之方。佢細個嗰陣嘅名係太郎，元服之後改名為晴信，後來改名為信玄。由於佢無論喺軍事或政治上都有出色嘅判斷，後世稱佢為甲斐之虎。
佢係甲斐國出世，幼名太郎，當佢進行元服後，改名為晴信，不過佢嘅阿爸信虎唔重視佢，佢比較睇實信玄的細路武田信繁，激發佢對父親嘅不滿。終於喺1541年佢終於同家老板垣信方同埋甘利虎泰推翻阿爸，信虎被迫出走到駿河國嘅今川家，佢要係嗰度過啲隱居嘅生活。
喺將信虎趕出甲州後，後玄開始調整佢嘅軍事計劃，佢率先利用高遠賴繼，迫佢叛變，然後聯手將諏訪氏消滅，其後將附近嘅小勢力相繼消滅，不過喺面對猛將村上義清下，曾令信玄輸過兩次，令信玄損失不少大將，好在真田幸隆決意幫信玄之下，利用計仔奪得砥石城，取得優勢。
自從村上義清向長尾景虎要求幫手，根據甲陽軍鑑記載，長尾同武田軍在川中島交過五次手，當中以第四次川中島之戰最為出名，兩軍總大將喺呢場戰爭見過面，而且仲短兵相接，但自從上杉軍喺第五次川中島之戰後，由於要應付內亂，所以冇再入侵武田的領地。
信玄改攻上野國嘅箕輪城，之後守將長野業正曾六次打低信玄嘅軍隊。不過1561年業正死咗，由佢個仔長野業盛繼承，1566年終於攻陷箕輪城。其後信玄因應今川氏真嘅支援，到達駿府城，但係因為德川同北條聯軍軍力龐大，最終令信玄撤退。
冇耐，武田、今川同北條三國之間同盟瓦解，令到信玄有理由進攻駿府，先搞掂今川氏真後，再同時對北條進攻，軍隊曾經一度包圍小田原城，不過信玄取消包圍，喺三増峠大勝北條軍，不過佢察覺德川家康有意東征，喺攻略北條唔成後，加上喺北條氏康死後，決意與北條同盟，決定向西進攻，佢嘅目的係上洛，加上佢同足利義昭等勢力形成咗信長包圍網，而且義昭不斷催促下，決定派遣大量兵馬出征，1572年12月，喺三方原大敗德川軍，史稱三方原之戰，但係佢喺第二年因為病發嘅關係，軍部向西返回，最終佢喺信濃國伊那郡國館途中病死，死因係肺癆。
紅磡觀音廟係香港九龍最大規模嘅觀音廟，喺紅磡差館里，係1873年由附近嘅居民夾錢起嘅，現已被評為香港一級歷史建築，更由華人廟宇委員會負責打理。但係由非華廟會嘅團體用價高者得嘅方式競投租用來營運，同傳統嘅佛教同埋道教唔同，呢啲都係由1928年基督徒立法會議員提議所訂立到而家，近年一直被提出要廢除華廟會同競投嘅制度。
1992年，根據國際標準，發出可以俾機器讀嘅MRP旅券。1995年，根據國際標準，發出十年有效護照俾成年人，未成年嘅繼續拎五年有效。2004年，由岡山縣開始，接受電子申請。2006年，開始簽發內藏晶片，有生物特徵嘅護照。
偽經，意思係「托名假造嘅作品」，亦叫秘經。教父時期為咗系統化神學內容以回應異端嘅挑戰，就將成個基督教嘅經典分為正典、次經同偽經三個層級。正典係完全可靠嘅經典，而家通用嘅拉丁版聖經就係喺呢次嘅集結中定成。
僞經起源於公元前250年，當七十士喺北非嘅亞歷山大城翻譯舊約做希臘文嘅時候。呢啲經卷根本唔喺希伯來文嘅舊約聖經之中，從來未被猶太人嘅權威人士接受。新約亦都從來未引證過僞經中嘅任何部分，耶穌亦未曾提過僞經。
劉玲玲喺1996年同商人邱金安結婚，結婚之後，邱金安為咗老婆唔好咁辛苦，去咗做生意點知生意失敗，爭落人哋一大筆錢。邱金安飛咗去澳洲一邊工作一邊還債，仲諗住唔再返新加坡，叫劉玲玲同佢移民，但劉玲玲堅持新加坡係佢嘅根。
水庫喺1958年9月起，1969年2月13號起好兼開始儲水。形狀自西南向東北後轉向北，佔地面積6283.7公頃，其中附近嘅濕地面積約4010.2公頃，水庫容量有1,250,000,000m³。個樣比較湖光山色，入面有12個島，濕地資源比較多，種咗好多植被響度。
大強子對撞機係一座位於瑞士日內瓦近郊歐洲核子研究組織CERN嘅粒子加速器同對撞機，作為國際高能物理學研究之用。LHC經已建造完成，2008年9月10號開始試運轉，重成功噉維持咗兩質子束喺軌道入便運行，成為世界上最大嘅粒子加速器設施。
2008年9月19號，LHC第三同第四段之間用做冷卻超導磁鐵嘅液態氦發生咗嚴重嘅洩漏，家下據推測係因連接兩個超導磁鐵嘅接點接觸唔好，喺超導高電流嘅情況下融毀造成嘅。根據CERN嘅安全條例，必需將磁鐵升返到室溫後詳細檢查才能繼續運轉，呢啲將需要三到四週嘅時間。
LHC包括咗一個圓周為27公里嘅圓形隧道，因當地地形嘅原因位於地下50至150公尺之間。 呢啲係先前大型電子正子加速器所用隧道嘅再利用。隧道本身直徑三公尺，位於同一平面上便，貫穿瑞士同法國邊境，主要嘅部份大半位於法國。
加速器通道入邊，主要係放置兩個質子束管。因須維持前所未有高能量嘅粒子運行，加速管由超導磁鐵所包覆，以液態氦嚟冷卻。管入便嘅質子係以相反嘅方向，環繞著成個環型加速器運行。除此之外，喺四個實驗碰撞點近鄰，另有安裝第啲嘅偏向磁鐵及聚焦磁鐵。
兩個對撞加速管入便嘅質子，各有啲能量為 5 TeV，總撞擊能量達 10 TeV之多。每個質子環繞成個儲存環嘅時間為 89 微秒 。因為同步加速器嘅特性，加速管入便嘅粒子係以粒子團嘅形式，而非連續嘅粒子流。
喺粒子入射到主加速環之前，會先經過一系列加速設施，逐級提升能量。當中，由兩個直線加速器所構成嘅質子同步加速器將產生50 MeV嘅能量，接著質子同步推進器提升能量到1.4GeV。而質子同步加速環可達到26 GeV嘅能量。
因LHC有著對工程技術上極端嘅挑戰，安全的而且確保係極其重要嘅。當LHC開始運作嗰陣，磁鐵入便嘅總能量高達100億焦耳，而粒子束入便嘅總能量亦高達725百萬焦耳。只需要10−7總粒子能量便可以令到超導磁鐵脫離超導態，而丟棄冚嘭唥嘅加速粒子可相當於一個細型嘅爆炸。
LHC嘅建造經費最初係1995年通過嘅一筆26億瑞士法郎，另有一筆兩億一千萬元瑞朗嘅經費作為實驗之用。然而，經費超支。喺2001年嘅一次主要審核預期，將需增加四億八千萬元瑞朗喺加速器嘅建造，同五千萬元瑞朗嘅支出喺實驗運作上。
同嗰陣，因CERN年度預算嘅縮減，LHC嘅完工日期由2005年延後到2007年四月，以用更多年度預算嚟支付。其中增加嘅一億八千萬元瑞朗，用於超導磁鐵嘅製造。重有，尚有喺興建放置CMS嘅地下洞穴時遇到嘅工程技術上嘅困難。
LHC@Home 係一個 分散式計算 嘅計劃，用做支持LHC興建同校正之用。呢個計劃係用 BOINC 平台，嚟模擬粒子如何喺加速器隧道中運行。有咗呢啲項資訊，科學家便可以決定如何放置磁鐵同調整功率，嚟達到加速軌道運行嘅穩定。
RHIC 同 CERN 都做咗一啲研究調查，檢視係咪有可能產生譬如話微黑洞、微細嘅奇異物質或係磁單極等危險嘅事件。呢啲份報告認為「我哋搵唔到任何可以證實嘅危害」。譬如話，除非某個未經證實嘅理論係啱嘅，唔係嘅話係冇可能產生出微細黑洞嘅。
」呢個錯誤存在原始嘅設計入邊，而經過多年嚟數次嘅審核都冇發現。 分析發現，為咗縮細支撐架嘅粗細嚟達成束流管更佳嘅絕緣效果，之但係就於是乎唔足以支撐壓力測試嗰陣，所施加嘅外力。詳細嘅內容可見於費米實驗室嘅對外說明，CERN 亦同意其內容。
2008年10月16號，CERN發佈咗關於液態氦洩漏事件嘅調查分析，証實咗先前推測嘅為兩超導磁鐵間接點唔好造成嘅。因安全條例確實地實行、安全設計皆有正常工作、重替換用嘅零件都有庫存，於是乎預期2009年春天將可準時開始運轉。
1942年，全家搬到瑞士洛桑，而佢就入讀寄宿學校羅西學院。1948年，佛朗哥宣佈恢復王室，本身係要跟住老豆一齊返去西班牙，但因為環王子同佛朗哥關係差，令到環·卡洛斯響兩年後先至返到西班牙。佢一開始響聖塞巴斯提安接受教育，最後響1954年由馬德里San Isidro學校畢業。
據知，阿方素王子響嗰日贏到高爾夫比賽嘅獎，之後參加夜晚彌撒，衝入房去見當時啱由軍校返嚟嘅大佬環·卡洛斯。環·卡洛斯同阿方素都響入面玩一支子彈長22口俓嘅左輪手槍，而呢支手槍係屬於阿方素王子嘅。之後阿方素王子就死咗。
環·卡洛斯響做西班牙王子嗰陣成日同佛朗哥見面，又成日參加官方活動，仲大力支持獨裁政權，讚獨裁下嘅西班牙經濟有變好。由於佛朗哥年紀大機械壞，所以環卡洛斯都經常陪住佢出席公開活動。佢嘅行為惹嚟希望變天嘅左派人士抗議。
但實際上環·卡洛斯同老豆一樣都係一位自由主義者，隨住時間一長，就開始靜雞雞作反。佢先係同流亡外國嘅自由派人士秘密見面，之後打電話同老豆秘密會談。佛朗哥對王子做嘅一切並唔知情，仲響顧問同下屬好心提佢「環·卡洛斯響某方面唔忠心於佛朗哥政權」嗰陣，唔聽佢哋嘅勸告。
1975年11月20號，佛朗哥過身。兩日後，西班牙議會宣佈環·卡洛斯成為西班牙國王。11月27號，佢響馬德里聖熱羅尼莫堂嘅彌撤上正式成為國王。佢一反常態，唔係揀「環三世」、「卡洛斯五世」，而係揀「環·卡洛斯一世」嚟做自己嘅稱號。
環·卡洛斯嘅登基唔係好受對議會反對。「國家運動」淨係得好少人投票反對佢。佢即位之後並無繼續獨裁專政，而係逐步引入徂民主政治。呢點引起保皇派同長槍黨成員嘅不滿，佢哋原本以為環·卡洛斯會延續佛朗哥嘅統治。
1977年，西班牙舉行44年以嚟第一次普選，蘇亞雷斯做咗第一位民選嘅西班牙首相。同年，環·卡洛斯嘅老豆環王子為咗穩定民心，宣佈放棄王位繼承權同親王銜頭，承認環·卡洛斯係唯一嘅西班牙國定元首。環·卡洛斯就封佢為巴塞隆拿伯爵。
環·卡洛斯一世親自出馬，搵嚟三軍參謀長同埋內閣副大臣傾解決方法。第二日，環·卡洛斯就發表全國講話，表示「唔能夠容忍民主倒退」，呼籲市民支持合法嘅民主政府，叫叛軍投降，又話軍隊會盡全力嚟維持治安。好快，除咗先前進入緊急狀態嘅華倫西亞地區之外，西班牙其他地區都宣佈支持國王。
跟住其他地區派嚟嘅坦克包圍咗華倫西亞，剴瑂·米蘭斯·德爾博什政變失敗。同時，政府軍隊亦包圍由保皇派軍人控制嘅議會，而佢哋亦響同日投降。最終無人傷亡，呢個結果令佢贏得廣泛讚譽，佢嘅支持率一直保持響高水位。
至1982年由干沙利斯上台後，環·卡洛斯一世就變成象徵性君主。佢響紙面上有住比較大嘅保留權力。佢係憲法嘅守護者，有責任確保憲法嘅遵守。佢由嗰時開始主要擔任無黨派嘅角色，基本以政府嘅意見做嘢。不過佢都有相當大嘅道德權威。
愛爾蘭國立大學都柏林分校，又叫都柏林大學學院，係愛爾蘭國立大學嘅其中一間分校，曾經位於都柏林市中心地帶，但係宜家絕大部份科系都已經搬咗去都柏林南邊嘅比勒菲爾鎮。愛爾蘭國立大學都柏林分校係全愛爾蘭共和國最大嘅大學，有超過1300名教職員工同13000名學生。
都柏林分校嘅前身係1854年組建嘅愛爾蘭天主教大學，1880年改組過一次，1908年愛爾蘭國立大學成立之後，將愛爾蘭天主教大學改組為都柏林分校，正式授權都柏林分校頒發學位。1997年，改名做「愛爾蘭國立大學都柏林分校」。
佢細個讀拔萃男書院，1970年香港大學醫學院內外全科醫學士畢業。1971年起喺香港大學內科學系做工。1987年起研究乙型肝炎嘅治療方法。2003年擔任港大醫學院醫學與肝臟病學教授。2011年出任李國賢基金教授席教授、內科及肝臟科講座教授。
帶職參選係臺灣一個政治術語，意思係指一啲政治人物，喺未有辭職之下參選其他職位，一般參選嘅職位，都會被視為高本來位置一級，例如係立委帶職參選縣市長，或者市長帶職參選正副總統。呢個做法喺台灣已經引起爭議。
香港蔴雀本身係可以無番食糊，叫做「雞糊」，以前多數打「雞四」，亦即係雞糊「零番」嚟做起糊，四番就封頂。亦可以選擇四番為滿糊，然後清一色「雙辣」，例牌「三辣」嚟計算。「雙辣」同「三辣」即係按四番嘅價錢，「雙辣」以倍半或者雙倍計算、同「三辣」以雙倍或者三倍計算。
1450網軍係台灣網路用語，用於諷刺偏袒民主進步黨嘅網絡水軍。 2019年行政院農業委員會以1450萬元新台幣用於“加強農業訊息因應對策計劃”，招募人員喺社交平台進行“訊息實時澄清”工作。 中國國民黨質疑係喺度招募網路水軍，指責呢項經費同反對韓國瑜有關，但農委會予以否認。
1450後來演變為台灣網路水軍嘅代名詞。 1450網軍被國民黨籍立委稱為打壓不同意見的人。部分大陸網民也使用這個詞語，佢哋聲稱存在台灣組織嘅專門用來抹黑中國大陸嘅1450網軍，並將網絡上疑似民進黨水軍嘅人稱為1450。
《Call My Name!》係香港女子組合COLLAR嘅出道歌，由紀佳松、金源奕作曲，Oscar填詞，喺2022年1月13號推出，另外喺同年2月14號推出情人節版本。呢首歌做過903專業推介同新城勁爆流行榜嘅冠軍歌。
徐綽恩係香港女童星，而家自由身小演員、小歌手、兒童模特兒。初出道時為一名兒童時裝模特兒，及後開始參與電視、電影及廣告拍攝。於劇集《你好，我的大夫》中飾演蔡思貝童年而為人所熟識。擅長唱歌，於NG Music星級歌唱學院跟吳天偉老師學唱歌，攞過唔少各類演出獎項。
事件嘅起因係馬來西亞聯邦反對勢力喺嗰一年舉行嘅1969年第三屆全國選舉中獲得50.9%嘅得票率，第一次超越聯盟政府。反對黨喺5月11號進入吉隆坡慶祝勝利並且遊行。一啲巫統嘅激進黨員爲呢件事觸怒，舉行反示威。
事後阿都拉薩將此前嘅激進民族主義改成溫和嘅改良主義。馬來西亞政府開始執行馬來西亞新經濟政策以消除各種族喺政治以及經濟能力嘅差異，同時減低貧民率，提供好多工作機會同提升收入。其中主要內容係畀馬來人同馬來西亞土著特權，以提高佢哋嘅經濟佔有率。
1960年1月19號，日本喺華盛頓同美國簽咗份美日安保條約。日本人都覺得唔應該咁輕易去簽呢份嘢，但係自民黨把心一橫好快就同美國簽咗佢，搞到日本喺1960年6月爆發大規模遊行，冇耐自民黨就話要解散眾議院重新大選嚟解決呢件事。
佢嘅優點係增加咗處理器關於多媒體方面嘅處理能力，缺點係佔用浮點數暫存器進行運算以至於MMX指令同浮點數操作唔可以同時工作。為咗減少喺MMX同浮點數模式切換之間所用嘅時間，程序員儘可能咁減少模式切換嘅次數，亦即係話，呢兩種操作喺應用上係互斥的。
3D Now!發佈咗一年之後，英特爾喺MMX基礎上發展出SSE指令集，用嚟取代MMX。依家，新開發嘅程式唔再用MMX嚟最佳化軟件執行效能，而係改用如SSE、3DNow!等更容易最佳化效能嘅新一代多媒體指令集，不過目前嘅處理器大多重可以執行針對MMX最佳化嘅早期軟件。
1997年，英特爾公司起訴AMD公司同Cyrix公司非法使用咗商標MMX。随後呢個起訴訟庭外和解，AMD公司承認MMX係英特爾嘅商標，同意AMD公司使用MMX作為一項技術嘅名。喺呢場訴訟入面，AMD披露MMX係英特爾命名嘅矩陣數學擴展嘅字母縮寫。
MMX暫存器，叫做MM0至MM7，實際上就係處理器内部80比特字長嘅浮點暫存器棧st到st嘅尾數部分嘅復用。由於浮點棧暫存器嘅高16位元未俾MMX技術使用，因此呢16位元都置為1，因此從棧暫存器嘅角度看，浮點值係NaN或者Infinities，呢個可以用喺區分暫存器係處於浮點數棧狀態定係MMX狀態。
作為MMX寄存器都係直接訪問。利用咗裝配數據類型嘅概念，每個MMX寄存器嘅64位元可以睇做2個32位整數、或者4個16位整數、或者8個8位整數，從而可以執行整數SIMD運算。呢個對1990年代中期嘅2D、3D計算嘅加速都重係好有意義，因為當時嘅電腦嘅圖形處理器重係好唔發達。
繼MMX技術之後，Intel又喺1999年喺奔騰III處理器上推出SSE技術，引入咗新嘅128位元闊嘅暫存器集，叫做XMM0到XMM7。呢啲XMM暫存器用喺4個單精度浮點數運算嘅SIMD執行，並可以同MMX整數運算或者x87浮點運算混合執行。
奈良公園係奈良鹿嘅主要棲息地，鹿群可以自由自在喺奈良公園行來行去，但因為佢哋亦都可以走去馬路或郊外山區，會破壞農田同食農作物，影響收成，喺2016年啲鹿搞到奈良地區農業一年損失六十億日圓。由2017年開始，當地政府喺耕作區域設陷阱捉鹿，搬佢哋去其他地方，而喺奈良公園裏面嘅奈良鹿唔受影響。
全長417米，闊12米。成條路係唔畀行車。呢度係西關主要嘅商業購物中心之一，呢一帶係有永安百貨公司，婦兒商店，鶴鳴鞋帽，大學鞋廠，廣州服裝店仲有綸章布鋪呢啲有代表嘅大商場，加埋珠寶鐘錶、攝影美容，被稱作「扮靚一條街」。
1949年4月，中國人民解放軍過咗長江兼攻陷南京之後，國民黨喺中國大陸嘅統治基本上係四面楚歌，剩低啲政府集團走到廣州避難嚟抵抗共產黨。喺廣東駐守嘅國民黨有3個兵團，夾埋15萬人。嗰時中國國民黨國防部畀余漢謀嘅指令係「鞏固粵北確保廣州」。
車站開通初期要有奧林匹克身份註冊卡啲人或有2008年夏季奧林匹克運動會同殘奧會嗰日比賽門票啲觀眾先至有得搭車直到同年9月20號退出營運為止。2008年10月1號恢復營運之後改成凈限有奥林匹克公園入場飛啲遊客先至有得搭車直到同年月9號先至取消嗮任何第三方條件搭車限制。
何紫綸曾經同藝人張栢芝細佬張豪龍拍拖9年，最後散咗，之後識咗另一位男人Gary Lam，拍拖兩年後喺2015年拉埋天窗。佢亦曾經同藝人莊思敏搞過生意，但因為蝕大錢而反面。佢喺2015年底成立藝人公司STARTeam，旗下有個組合叫星座少女。
克里斯達斯喺1983至1991年期間，曾40次代表比利時足球代表隊上陣，除咗1984年嘅歐洲國家盃，佢亦參與過1986及1990年兩屆世界盃決賽週，其中喺1990年嗰屆分組賽對烏拉圭時入過1球。另外，佢亦以隊長身份幫比利時球會梅赫倫贏過1987年嘅比利時盃、1988年嘅歐洲盃賽冠軍盃同歐洲超級盃、以及1989年度嘅比利時聯賽冠軍。
阿波羅12號係阿波羅計劃第六次載人任務同埋第二次登月，火箭1969年11月14號喺佛羅里達州甘迺迪太空中心升空。司令員皮特·康拉德同埋登月艙駕駛員艾倫·賓喺月球表面停留一日零七個鐘，指揮艙駕駛員理察·戈登留喺月球軌道。
2021年3月1號，海事處用疫情做理由，喺冇諮詢部門同區議員嘅情況下，唔畀公眾自由出入西區公眾貨物裝卸區，只有工作人員先入得。中西區區議會議員葉錦龍批評政府無視區議會同政府部門之間嘅溝通機制，做事獨裁。
區議員張啟昕指政府再容唔落自主嘅社區空間，形容「我哋冇咗個社區嘅後花園。」而唔少市民對有關安排覺得可惜。不過都有意見認為越嚟越多人去呢個地方，會搞到環境衞生有唔好嘅影響，亦影響正常卸貨工作。另外過去亦有唔同嘅人四圍爬貨櫃、起重機，2020年12月26號又曾經發生街童縱火、私自閹割船主狗隻等問題，所以亦都有好多街坊認為幾件事同封閉係有關係而記者發現碼頭嘅閘口處喺2月28號上晝圍封上鎖，市民入唔到。
大浪灣道係香港島東岸近石澳嘅石澳道髮夾彎個位，叉去到大浪灣一條路。係去大浪灣海灘同大浪灣村唯一車路。大浪灣道沿途有啲屋，多數都係香港一啲有錢人住。例如香港電訊盈科主席李澤楷，就住喺門牌12號。而另一富豪許晉享，就住喺10號。
夜叉，鬼一類，自然精怪一類，出自印度神話，有時亦視為神。夜叉為梵文音譯。有關佢嘅面貌，唔同宗教有唔同記載，所以有唔同睇法。其性為善，但亦中意搞鬼而任性，與水、生育、樹木、森林、財寶同荒野有關。印度教、耆那教、佛教經典中，視佢為守護神，南亞同南洋，古時廟宇會設置做護法。
米高揚－古利域治設計局，今日又叫做米格俄羅斯飛行器集團，係蘇聯/俄羅斯嘅一間重要嘅飛機設計局，主要設計輕型戰鬥機。米格設計局喺1942年由兩位飛機設計師阿勒佐姆·伊凡諾域治·米高揚同米哈伊·約思福域治·古利域治創立，設計局編號係115。
2011年6月2號凌晨零時四十一分開始發生，先係多座建華大廈開始停電，有六百三十二個客戶受到影響，澳電話，係響黑沙環區涌河新街編號PT六九九變電站嘅中壓火牛跳掣，自動復電系統又冇正常啟動搞到停電，已經即時派人去搶修，響凌晨一點零二分搶修復電期間，又引發附近多座裕華大廈停電兩分鐘，連埋建華大廈，受影響嘅樓宇一共二十二幢，超過二千個用戶受影響。
能源辦主任山禮度話，非常關注今次停電事故，已經馬上要求澳電響三日入面提交報告，致於澳電係唔係要向客戶賠償，山禮度表示要先睇報告，了解事故原因之後再做跟進措施，如果符合合約規定嘅需要賠償範圍，就會做跟進，能源辦分析報告之後會公布結果。
《血．緣》係一部2020年嘅美國現代西部電影，由Thomas Bezucha做導演、監製同編劇，改編Larry Watson嘅2013年同名小說《Let Him Go》。主演係Diane Lane、奇雲高士拿、Lesley Manville。
關愛隊 ，全名「地區服務及關愛隊伍」，係香港行政長官李家超喺2022年施政報告入面提出成立嘅地區組織。李家超話，全港18區會劃分成唔同小區，廣納地區組織同團體成為小區嘅「關愛隊」，包括青年同少數族裔。
關愛隊成員嘅遴選工作由民政及青年事務局局長領導嘅「全港關愛隊評審及督導小組」同18區民政事務專員領導嘅「地區關愛隊評審及統籌小組」負責，由政府一手包辦。關愛隊會推展關愛活動，例如探訪有需要人士，民政事務處喺2023年第一季率先喺新界嘅荃灣區同港島嘅南區成立關愛隊，並逐步推廣至其它16區。
關愛隊初頭以10人團體為單位，每隊關愛隊設有隊長同副隊長。關愛隊無實權動員政府人員，同中國小區網格化嘅居民委員會有分別。關愛隊同政府之後會以協議形式合作，年期大約為兩年，期間由政府提供部分資源，身為首長級公務員嘅民政事務專員兼任當區關愛隊總指揮。
最初，政府消息人士無講明預計每隊關愛隊獲資助嘅金額，只係話會因應建議書構思而有所唔同。之後，政府話會為關愛隊提供部分資源，每小隊喺兩年資助期嘅總資助金額大約為80至120萬元，亦會因應小區特殊情況，考慮提供高過規定金額嘅資助。
1980年代初，卑詩省政府和安大略省嘅公營企業市區運輸開發公司落實喺大溫哥華地區興建架空列車系統之後，雙方決定先喺溫哥華市内正街同總站道交匯處一帶起一條1公里長嘅示範線同車站，以便當局確定車站所需嘅器材和設施，以及俾承建商喺架空列車主體項目開工之前先熟習建築工序。
1985年，架空列車正式投入收費服務，爾個站成為架空列車嘅一部份，並且正式起名做「緬街站」。緬街站同體育館站喺1986年溫哥華世博期間，運送過無數乘客來往爾兩個站附近嘅世博展館。後來，溫哥華城市儲蓄及信用合作社喺緬街站西邊起總部嘅時候，重要特登為當時已經起好嘅鐵軌留出空間。
到世博會結束徂之後，好多展館都先後被人拆除，但係緬街站西邊嘅博覽中心就留到落來。非營利組織「科學世界」喺世博會之後進駐徂博覽中心。1990年9月21號，經過改建嘅博覽中心改名做「科學世界」重新開幕，車站隨即改名為「緬街－科學世界站」。
佢喺2013年6月將美國國家安全局關於稜鏡計劃監聽項目秘密文件爆畀英國《衞報》同美國《華盛頓郵報》。訊息指，期間佢走咗去香港美麗華酒店，後來退房搬到香港另外一間酒店住。目前斯諾登逃避美國政府及同國政府等情報同安全單位嘅刑事追捕。
6月6號，《衞報》同《華盛頓郵報》揭露咗美國國家安全局嘅機密電子監聽計劃PRISM 。個計劃通過包括微軟、Yahoo、Google在內嘅公司協助，監聽網上即時通訊同既存資料，監聽對象可以喺美國國內或者國外。
6月13號，香港《南華早報》刊登斯諾登專訪。斯諾登話自2009年起美國國家安全局一直入侵中國大陸同香港嘅電腦，包括香港中文大學、政府以及私人機構、政商界人士同學生以及內地一啲目標，但斯諾登話佢提供嘅資料未包含關於中國軍事系統嘅資料。
6月17號，英國《衛報》再公開由斯諾登取得嘅情報資料，指2009年倫敦舉行二十國集團峰會期間，倫敦當局利用特設網吧，喺電腦安裝軟件程式截取電郵同監控資料，又入侵手機保安系統，監視與會各國領袖同官員通訊及電郵文件。
歷，係周部落首領古公亶父孻仔，所以叫季、季歷，被古公亶父指定為繼承人。古公亶父個大仔泰伯、二仔仲雍一心想實現父輩遺愿，斷髪紋身，走落吳地，就表示唔同季歷爭位。季歷就噉做咗首領。季歷時期，周部落日漸強盛。
兩父子搬來嗰陣，有風水師李三友指點，就揀咗禾坑嘅坑口開村，即係禾坑村。後尾1730年，又有一支搬到去東北少少，新村叫下禾坑，而舊村就叫上禾坑。再過多廿年，1750年，又分多條村響舊村北面，大塱村隔離開多條禾坑大朗。
鴨脷洲發電廠係香港舊時一座發電廠，喺香港島區嘅鴨脷洲嘅西面。發電廠喺1968年開始初步投產，1971年發生五級大火，損失約莫千萬港紙。1978年正式取代北角發電廠，1981年全部起好同全面投產。發電廠採用燃油發電機組，總發電量大約係1,061兆瓦。
由於鴨脷洲發電廠接近已發展區，譬如鄰近嘅鴨脷洲邨，加埋和記黃埔收購香港電燈後，有意發展發電廠地皮做大型私人住宅項目，所以香港電燈開始積極研究將佢全數搬去南丫島。1989年12月31號，鴨脷洲發電廠正式閂門，香港島、鴨脷洲同南丫島嘅電力供應，由1990年起全數改由1984年起好嘅南丫發電廠負責。
SCMS係DAT、CD、MD等等嘅數碼裝置之上，主要係避免多次複製音樂所採用嘅版權保護方式。喺黑膠碟同埋卡式錄音帶嘅模擬訊號裝置，不受上述限制。其他嘅數碼音頻格式，譬如MP3、WMA、AAC同埋FLAC等等，主要以電腦拖曳檔案，因此兩者之間並未有衝突。
甲型H1N1流行性感冒病毒即係A，係甲型流行性感冒病毒嘅一個亞種，亦都係引起人類流行性感冒嘅最常見嘅病毒。有啲H1N1引起區域性人類傳染病，好似1918年大面積流行性感冒，死咗50–100萬人。毒性較細嘅H1N1變種野外有存在，引起各種小範圍嘅感冒同較大範圍嘅季節性流行性感冒。
2009年3月～5月，墨西哥同美國嘅豬型感冒就係A型H1N1病毒引起嘅，幾千人感染，死咗百零人，傳播到幾十個國家同地區，引起驚恐。好多國家宣布禁止入口北美豬肉同豬肉製品。為咗減少誤解，世界衛生組織宣布改2009年墨西哥豬型感冒個名做A型H1N1流行性感冒，七月再改咗做2009年H1N1流感大流行。
司馬談之父，司馬喜，任五大夫。亞爺叫司馬無澤，任市長。太爺司馬昌，任秦主鐵官。司馬氏先祖，世典周史，睇天嘅官。不過去周入晉之後，再隨軍入奔秦，之後營生就同天文無關。司馬談任太史，可謂重拾先祖事業。所以要學藝他人。
索帶，帶一種，塑膠做，尼龍為主，方便索起兩件多件嘢，代替繩同篾。發明時用來索大束電綫，唔使散修修。由於夠平又易用，易索實又易剪斷，然而亦可以拉返出來重用，畀人拎去用喺種種事之上。一九五八年由湯馬氏及壁池氏公司發明，至簡單為索帶頭成細扁方框狀，而索帶尾穿入框中，索緊成圈。
任天堂3DS係任天堂推出嘅手提遊戲機，佢可以利用一個叫做Autostereoscopy嘅程序製造唔使戴任何眼鏡都睇到嘅嘅3D效果。3DS喺2011年2月26號喺日本首發，定價係25000円。歐洲就喺2011年3月25號有得買，價錢係零售商自己定。
建安二十三年，吉㔻共少府耿紀、司直韋晃、金禕、佢嘅兩個仔喺夜晚時喺許都發動對曹操嘅誅殺，目標係丞相府，因爲佢哋不滿曹操逼漢獻帝劉協封佢做魏王。而當時關羽喺南面兵力強盛，佢哋想殺咗喺許都督軍嘅王必，再帶天子搵劉備打曹操。
佢哋當晚燒咗丞相府大門，並且射箭射中王必膊頭。當王必走難時，原本想投靠老友嘅金禕，但金家以爲係自己人，應錯聲，將底細漏咗畀王必知，於是王必走咗去城南。天光時佢哋以爲王必死咗，結果王必同嚴匡討伐佢哋，於是場誅殺無過幾耐就冚熄咗。
喺羅貫中嘅歷史小說《三國演義》，人物吉太就係吉㔻嘅現身。不過羅貫中將吉㔻嘅死年改成建安五年，喺書中呢個人物死嘅原因係由於吉平同國舅董承共謀暗殺計劃，想用毒藥殺咗曹操，不過不幸被發現，佢同董承都畀曹操處死。
小港橋初頭係木橋。明朝萬曆十年，禮部尚書何維柏改成石橋。小港橋頭起一石牌坊，刻「雲桂發祥」，所以亦叫「雲桂橋」。清朝康熙十七年，小港橋同是岸寺一齊復修。嘉慶八年，小港村父老鄉親同龍溪潘有度倡議重修小港橋。
大清時，決定起盧漢鐵路先，其次先係粵漢鐵路同蘇滬鐵路。中日甲午戰爭後，各國為咗自身利益，都爭住喺中國起鐵路，獨英國無份。而英人見到咁，有香港，都想喺廣東起鐵路，通去上海。而朝廷戰畧閣係，光緒年間決定自建鐵路，唔好畀英人控制呢條南命脈，所以粵漢重要度提高，同盧漢係一齊起。
粵漢鐵路由官方鐵路公司搞，由盛宣懷督辦，同美國借錢起。當時駐美使伍廷芳與合興公司議借美金四千萬，望五年搞掂。美以畢來斯司路事，起粵三水，築路十五里，用咗過二百萬。畢來斯死，工事都停埋，而美股多賣咗畀比利時。
湖北總督張之洞就認為，比利時已經有份搞盧漢鐵路，粵漢鐵路都畀埋佢，就唔合乎國利，主張廢美約。湖南都幫口，朝廷改命張之洞妥籌辦理。宣懷盛想阻都無用。張之洞叫駐美使梁誠同合興公司傾，年餘始定，借英金一百十萬鎊贖回。
廣東、湖南、湖北三省，公設路局喺湖北，籌款築路，各自為之。湖南以袁樹勳為總理，廣東有三人爭做商辦，就係內閣侍讀梁慶桂、道員黎國廉同粵督岑春煊爭粵路商辦。最後被劾奪官。朝廷命人去查，無耐起返二人原官。而路就由官督商辦，旬日集股數達四千萬蚊，以鄭官應為總理。
後尾張之洞死咗，宣懷盛想將鐵路收歸國有，同英、德、法三國借款。不過咁搞，廣東同湖南人就好唔妥咁做，會有損佢哋利益，上疏反抗。其實同期川漢鐵路，喺四川咁做法，經已搞到暴動，民間有保路運動，殺恐官員，辛亥革命之時，四川就宣佈獨立。
《Will  see you soon》係香港歌手莊正轉型為獨立歌手之後第一首推出嘅單曲，呢首歌嘅曲風亦由佢之前《開放世界》嘅熱血唔同，反而換上未知嘅恐懼同圓潤嘅電子氛圍。歌詞記錄自己喺面對恐懼時嘅感受，寄語香港人將創傷化為勇氣。
MV 喺一條陰暗嘅下水道取景，莊正坐喺電視機前用白布幪眼，隨住音樂同歌聲響起，佢一步步向光明處走去，將幪住雙眼嘅白布解開綁喺手上，最後一個鏡頭以佢向光明處躍下做總結，表達出莊正點樣親手將創傷化為勇氣，跳出鎖著自己嘅框框，寄語自己同香港人能夠喺創傷中繼續看見希望。
因為喺打仗嗰陣，蘇聯轟炸機曾經用燃燒彈轟炸芬蘭嘅城市同平民目標，濫殺無辜平民，受到世界各國嘅強烈譴責。面對國際社會嘅指責嗰時，蘇聯外長莫洛托夫辯詞漏洞百出，甚至話蘇聯飛機冇向芬蘭人民掟炸彈，而係去咗貧民區為貧苦嘅芬蘭人民空投麵包。
呢個可笑嘅大話俾當時喺轟炸現場嘅外國使團同新聞記者揭露，芬蘭軍民就將蘇聯投下嘅燃燒彈改咗個花名，叫「莫洛托夫嘅麵包籃」。由於呢款燃燒瓶多數用酒樽做容器，打後啲人就將佢哋準備嘅呢種小型燃燒彈改咗個花名做「回敬莫洛托夫嘅雞尾酒」，以回敬蘇聯投下嘅「麵包籃」。
《列子》係春秋戰國時期嘅道家學者列禦寇所寫嘅一本書，又名《沖虛經》、《沖虛真經》。全書包括《天瑞》、《黃帝》、《周穆王》、《仲尼》、《湯問》、《力命》、《楊朱》同《說符》八篇，仲有好多出名嘅寓言同比話故事，例如係《杞人憂天》同《愚公移山》呀噉。
綫路起於穗鹽路廣佛市界段，下穿花地河，喺茶滘路花地大道口轉向東北，下穿芳村大道同酒吧街後過江，喺江底轉向東，到達洲頭咀後沿同福路、仲愷路、沿江路同雙塔路敷設，喺海洲路口以東以一個大曲綫轉向北，沿馬場路同華南快速敷設，下穿廣深鐵路同廣園路後轉向東進入匯景北路，下穿科韻路後進入廣氮地區，以反U形綫位繞經世界大觀後沿規劃路向東，止於規劃路科豐路口。
摩利斯遮宿角係格陵蘭島入面嘅其中一個角。佢唔單止係地球最北邊嘅角，而且係1900年嗰陣俾人話咗係地球最北邊嘅陸地，甚至重係1900年嗰陣俾人話咗係地球入面距離北極最近嘅陸地。呢個角距離北極點有711.
反對黨聯盟人民聯盟喺呢次選舉首次得到全國過半票數支持，但執政聯盟國民陣線仍然憑選區劃分優勢，得以保住國會簡單多數席位繼續執政，並從民聯手中取回吉打州執政權，喺其他州屬嘅議席都有所增加，當中喺霹靂及登嘉樓州獲得多數席位繼續執政。
劉凱怡喺香港出世，2010年開始做模特兒工作，拍過一啲廣告。2011年，佢曾經同董嘉儀等七個女模特兒組成組合「Online Angels」，不過個組合無乜點宣傳過就散咗。2018年開始，佢做viuTV節目《Girls' Talk》主持。
佢曾經有份處理立場新聞案、612 基金案同埋香港言語治療師總工會羊村案、同埋2020年六四集會案。去到2022年7月，美國國會轄下嘅美國國會及行政當局中國委員會發表咗一份關於香港檢控人員喺政治檢控案件入面所扮演嘅角色嘅研究報告，報告建議美國政府向包括伍淑娟在內，合共 15 名曾參與政治檢控案件嘅律政司人員作出制裁。
上流寄生族係2019年韓國電影，奉俊昊做導演，宋康昊、李善均、趙汝珍、崔宇植同埋朴素淡做主角。呢套電影係講一個好窮嘅屋企用盡唔同計仔去幫一戸有錢人打工，後嚟佢哋重諗住拎埋人哋間屋，但係喺間屋入面發現咗另一戸住喺地下室嘅窮人，最後演變做兩個窮人屋企為咗名利互相廝殺嘅故事。
呢套電影最主要諷刺貧富懸殊嘅現象。呢套電影重喺康城影展攞到金棕櫚獎，係第一套攞到呢個獎嘅韓國電影。呢套戲攞咗第92屆奧斯卡金像獎嘅最佳影片獎、最佳國際影片獎、最佳導演獎、最佳原創劇本獎，係韓國史上第一個攞到奧斯卡獎嘅電影。
8月13號，有唔少人自發繼續到機場參加示威活動，但開始有示威者由「和你飛」變成「阻你飛」，主動阻旅客離境，擾亂機場運作，結果機場又要取消大量航班，同晚更有兩個中國人被示威者包圍。香港機場管理局嗰晚成功向法庭申請臨時禁制令，禁止任何人喺機場範圍干擾機場運作，第二日開始執行。
加藤與惠係日本足球員，踢中場，曾經喺1997～2008年間為日本女子足球代表隊出場114次，入咗8球。佢代表日本參加過1999年FIFA女子世界盃、2003年FIFA女子世界盃、2004年夏季奧林匹克運動會、2007年FIFA女子世界盃同2008年夏季奧林匹克運動會。
下面係一個香港強姦案件列表。自從發現中華人民共和國香港特別行政區強姦問題嚴重以後，香港媒體對香港婦女安全報導力度大增，以揭發曝光與今日香港同英屬香港有關香港人道德水平或“強姦”為新聞重點。以下列出被報導過同香港有關強姦案件案例。
『夏目友人帳』係日本漫畫家綠川幸嘅漫畫作品，喺『LaLa』、『LaLa DX』上連載，到2009年9月為止，單行本已經出到第8本。喺2008年7月改編成動畫，共13集，2009年1月開始播放第二期，同樣係13集。
當日中午之後，幾十位示威者將目標轉去立法會綜合大樓，開始用鐵籠車撞爛門口落地玻璃，不過因為有防暴警察駐守大樓入面，示威者未有進入大樓。但係到約莫夜晚9點，警方突然撒退，幾十位示威者就趁住呢個機會衝入大樓，週圍塗鴉同大肆破壞，包括損毀歷屆立法會主席畫像，不過大樓入面嘅文物同圖書就未有被破壞。
反話，又叫反諷、反詰、反語、倒反，即係表達同字面意思相反嘅意思嘅手法。修辭學上就叫做反諷法或倒反法，係常用嘅修辭或講嘢嘅技巧。反話可以係用本身詞語相反嘅意思嚟表達原意，通常係用褒義詞代替貶義詞，就好似婉曲嘅微辭，不過唔一樣。
《開心華之里》係無綫電視電視劇，由胡楓、譚倩紅、廖啓智、林漪娸、米雪、李子雄、魏駿傑、朱健鈞、關詠荷、夏韶聲、葉蘊儀、麥皓為 、葉振聲、談佩珊、麥家琪、張慧儀、黃澤鋒、林劍峰演出，1993年5月到1994年8月首播，一共325集。
佢喺2015年區議會選舉期間，就候選人游蕙禎外型喺Facebook 同埋 Instragram 發表意見，話人哋「係嚟選美既」，但係就以「本人意見不代表本人立場」作結，被網民認為係「終極頭盔」。事後佢因為被人批評，再出留言話其實自己根本冇了解有關候選人，網民認為佢唔理人哋選舉政綱，只係評頭品足，認為佢係唔抵得人哋樣貌出眾，抹黑對方只係靠樣貌拉票，係無知嘅表現。
火藥洲火藥庫喺1887年由一間叫做British Dynamite Company嘅英國軍火公司起，係香港當時最大型嘅私人爆炸品倉庫，同供應火藥畀駐港英軍。1908年，駐港英軍基於軍事嘅理由，同埋火藥庫同港英政府倉庫構成競爭，拒絕續約使用該火藥庫嘅火藥，火藥庫因為咁而被迫關閉。
無，概念一類，同有相反，有无、冇等寫法。無，有種種情況。預期有、或想有，而但實際相反，就為無，見於「嗰度無」、「搵過無」。又或，嘢可變動而唔變，見於「無事」、「無郁過」。又或好似在於意義、重要、價值、關係之類，而嘢有所缺，見於「無用」、 「無關係」、「無關重要」。
華南電影工作者聯合會係一個親中派電影專業人員團體，前身係「華南電影工作者聯誼會」，1949年7月10號成立，同年更改成依家嘅名，亦係香港首個電影專業人員團體。創會初期只限於粵語片從業員，之後容納國語片範疇，最終擴大去到電視、電台、話劇同藝術攝影界。
華南電影工作者聯合會屬於香港親中派嘅一份子，喺香港立法會體育、演藝、文化及出版界功能界別入面，華南影聯係界別入面「演藝界行業協會及本地持牌廣播機構」之一。喺2003年，華南影聯亦同工聯會合作，策劃同製作大型舞台劇《歲月的風采》，並得到當時唔同香港政府司局長、中國負責駐港事務同廣東省嘅官員支持。
梁立人，BBS，係香港傳媒人，喺中國大陸出世，祖籍廣東梅州。佢曾經做過紅衛兵，文革後期又偷渡過嚟香港。嚟咗香港之後就報讀咗第一期嘅無線電視藝員訓練班，畢業後一年就轉任編劇，之後仲成為咗香港同華人影視界嘅編劇，亦都係香港同中文電視業嘅資深電視人、電影人，香港殿堂級嘅影視創作人，香港現代戲劇創作鼻祖。
梁立人都有從事平面新聞媒體評論主筆同管理層嘅工作，喺香港多家親建制派嘅平面媒體到開設專欄，就例如《東方日報》、《太陽報》、《文匯報》、《成報》等等，佢亦都曾經係《成報》嘅社長，係香港言論界嘅筆鋒人物。
梁立人曾經做過香港麗嘅電視、香港亞洲電視、香港無線電視、新加坡新傳媒電視嘅管理層，亦都有做過好多間中文電視台電視劇創作部高管、新加坡廣播局戲劇處處長。佢曾經創作、主理咗過百部經典中文電視劇，例如香港電台電視部嘅《獅子山下》、《小時候》等等，香港亞洲電視嘅《大地恩情》、《變色龍》、《大內群英》、《我來自潮州》、《我同僵屍有個約會》等等，香港無線電視嘅《絕代雙驕》、《僵屍奇兵》、《大運河》、《成吉思汗》等等，新加坡電視劇《人喺旅途》、《霧鎖南洋》等等，台灣華視電視劇《包青天》等等，係香港首屈一指嘅編劇家，比人稱為「金牌編劇」、「香江戲劇神筆」。
梁立人主政香港同新加坡媒體期間，曾經協助香港麗嘅電視、香港無線電視、以及新加坡廣播局組建戲劇創作組，為兩地電視文化帶入咗「創作主導製作」嘅方針策略同激活咗電視劇嘅創作文化。從此香港電視劇同新加坡電視劇就進入咗重視原創性、重視創新創意嘅階段。
梁立人創造咗香港電視業嘅編劇制度，同時亦都創造咗香港電視劇「十字法」嘅編劇藍本同模式，並培育咗大批頂尖嘅編劇，例如張華標、陳靜儀、韋家輝、林超榮、黎文卓、鄭丹瑞、高志森、文雋、司徒慧焯、陳十三、周旭明、谷德昭等等嘅編劇名家，全部都係梁立人嘅徒子徒孫。
梁立人幫助香港成立咗香港電影編劇家協會，並做咗副主席。目前梁立人穿梭中港兩地經常開班授徒，同埋香港中國內地好多個部門團體籌辦編劇訓練班，積極咁幫香港同內地培養優秀嘅編劇人才，激活香港同內地新生代嘅創意同創作能力。
唔單止幕後人才，梁立人亦都擅長喺發掘幕前精英嗰到。其實唔少原本名唔經傳嘅明星，都係由梁立人發掘重用，並幫手塑造出彩角色令佢哋成為咗天王巨星，例如影帝萬梓良、杜汶澤、姜大衛、謝雪心、馮寶寶、陳庭威等等。
其父親係前中國國民黨軍官，家族顯赫，曾經喺內地文化大革命期間，家族比人打成右派，而梁立人亦都要成為知青，其後喺上山下鄉期間，游水偷渡嚟香港。之後佢喺著作《大逃港》到都有細細講當中嘅辛酸經歷 Wayback Machine嘅版面存檔備份。
梁立人亦都係一位發明家，早年同劉文建合作，發明瞭快碼及九方輸入法，並且創立咗九方科技控股有限公司 Wayback Machine嘅版面存檔備份，仲做咗公司主席總裁。梁立人亦都將科技公司業務推廣到內地同東南亞。
顏成坤祖籍廣東潮陽，喺香港出世。老豆顏永祠本身係九龍倉嘅咕喱頭，後來自立門戶，喺九龍做人力車生意，不過喺顏成坤細個就已經死咗。人力車生意授權顏永祠嘅兄弟顏六去做。到顏成坤成年之後，阿媽詹氏將本來授權畀叔伯顏六嘅人力車生意收返，交畀顏成坤打理。
喺1923年，顏成坤同黃耀南一齊成立中華汽車，想喺新興起嘅巴士市場分一杯羹。佢哋最初喺九龍區經營，對手有後來都攞到專營權嘅九巴同埋啟德客車公司。1927年，顏成坤同黃耀南個妹黃亦梅結婚，兩家嘅關係更加緊密。